钦定古今图书集成/方舆汇编/职方典/第1436卷 > 《浚绿珠井》〈并序〉刘晓
## 钦定古今图书集成/方舆汇编/职方典/第1436卷 > 《浚绿珠井》〈并序〉刘晓

井在博白县双角山，绿珠家焉。绿珠渡在其傍。相传“汲井水饮者，能令妇女好容颜。”

“双角山下香生玉，彩云碧月佳人渡。清凉一顾软春
风，苏合郁金珍珠步。珍珠楼上艳欲仙，人在合欢深
处眠。一声击碎珊瑚树，绿散轻烟珠走渊。可怜金谷
春正好，两两鸳鸯抱芳草。紫蝶花飞锦帐收，翠屏银
烛风射倒。堕楼人去骨犹香，玉案情缘债未偿。不见
珍珠还合浦。菱花何处问乐昌，剩有颜色生井水，不”
作后来马嵬比。三斛珍珠能买生，十斛珍珠难买死。
水影摇绿井飞花，古渡烟横空暮鸦。从教白日埋红
玉，一片肝肠倾狭邪。独擅风流正赫奕，谁能慷慨便
一掷。芳声今在辘轳中，侠骨香魂应化石。泪馀巾上
粉馀尘，露冷宝奁不复春。与君共邀千古月，来照井
中楼下人。